คลังเตรียมออกประกาศคุมเงินไหลเข้า
รองนายกรัฐมนตรี เผย เตรียมออกประกาศกระทรวงการคลังคุมเงินไหลเข้า-ออกรักษาเสถียรภาพอัตราแลกเปลี่ยน
28 พ.ค. 2556

รองนายกรัฐมนตรี เผย เตรียมออกประกาศกระทรวงการคลังคุมเงินไหลเข้า-ออกรักษาเสถียรภาพอัตราแลกเปลี่ยน 
นายกิตติรัตน์ ณ ระนอง รองนายกรัฐมนตรี และรมว.คลัง เปิดเผยว่า ขณะนี้กระทรวงการคลังได้เสนอร่างแก้ไขประกาศกระทรวงการคลังให้สำนักเลขาธิการนายกรัฐมนตรี ลงประกาศในราชกิจจานุเบกษา ซึ่งจะมีผลดูแลเงินทุนไหลเข้า-ออกให้มีความสมดุลเหมาะสม จากเดิมที่จะเน้นดูแลทุนไหลออกเพียงอย่างเดียว ถือเป็นการเตรียมความพร้อมหากหน่วยงานที่รับผิดชอบดูแลเห็นว่ามีความจำเป็นที่จะต้องดูแลเงินทุนไหลเข้า-ออกก็สามารถดำเนินการได้ทันที
"ที่ต้องดูแลเงินทุนไหลเข้า-ออก เพราะปัจจุบันมีเงินทุนไหลเข้า-ออกสูงกว่าเมื่อวิกฤตการณ์แฮมเบอร์เกอร์ในปี 2008 ถึง 3 เท่า ซึ่งขณะนั้นมีเงินทุนไหลเข้า 2 ล้านล้านบาท แต่พอขณะนี้มีเงินทุนเคลื่อนย้ายไหลเข้ามามาก สถานการณ์ต่างจากเดิม เพราะยุคนั้นมีสภาพคล่องสูง แต่ขณะนี้การไหลเข้าสูงเกินไป ทำให้ค่าเงินแข็งค่า" นายกิตติรัตน์ กล่าว
อย่างไรก็ดี ในเรื่องของอัตราแลกเปลี่ยนนั้น ต้องดูแลไม่ให้สูงกว่าคู่แข่งและคู่ค้า อีกทั้งต้องอยู่ในระดับที่ทำให้เศรษฐกิจสามารถขับเคลื่อนไปได้ และทำให้เกิดการออม แต่การจะให้ระบุลงไปว่าอัตราแลกเปลี่ยนควรอยู่ที่ระดับใดนั้นคงไม่สามารถทำได้ ขณะที่มาตรการการคลังจะต้องดูแลเรื่องการบริหารรายรับ-รายจ่ายของประเทศให้มีประสิทธิภาพ มีวินัย รวมทั้งการออมภาคครัวเรือน
นายกิตติรัตน์ กล่าวว่า ที่ประชุมคณะรัฐมนตรีวันนี้ ได้รับทราบกรอบเสถียรภาพทางเศรษฐกิจในปี 2556 ที่เป็นการบูรณาการการทำงานของส่วนราชการที่เกี่ยวข้องที่จะทำให้เศรษฐกิจเติบโตได้อย่างยั่งยืน ไม่มีปัญหาฟองสบู่เหมือนเช่นในอดีตที่ผ่านมา ซึ่งสำนักงานคณะกรรมการพัฒนาการเศรษฐกิจและสังคมแห่งชาติ (สศช.) และสำนักงานเศรษฐกิจการคลัง (สศค.) ได้รวบรวมมาตรการต่างๆ เข้าไว้ด้วยกัน ทั้งในการบริหารเศรษฐกิจมหภาค คือ นโยบายการเงิน การคลัง และการบริหารนโยบายเศรษฐกิจจุลภาค ใน 8 ด้าน เช่น การท่องเที่ยว การส่งออก ภาคการเกษตร ภาคอุตสาหกรรม ผู้ประกอบการ SMEs เป็นต้น
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า จากการหารือกันในที่ประชุมครม.วันนี้ มีความสบายใจมากขึ้น เพราะทุกฝ่ายที่เกี่ยวข้องมีความคิดเห็นที่สอดคล้องกันในเรื่องของการดูแลเสถียรภาพเศรษฐกิจและค่าเงินบาท โดยจะมีมาตรการในการดูแลเสถียรภาพทางเศรษฐกิจออกมาอย่างเหมาะสม ซึ่งจะมีทั้งมาตรการทางการเงิน มาตรการคลังควบคู่กัน